|منذ /19-12-2011||#1|


شوربة البقوليات ام السبع حباتـــــ
السلام عليكم ورحمة الله وبركاته
البارحة سويت شوربة
اكو ناس يسموها شوربة اششش
واكو ناس يسموها شوربة الامام زين العابدين (ع)
احنة نسميها
شوربة البقوليات ام السبع حبات
لان نخلي بيها سبع حبوب وهي
الرز
العدس
الماش
اللوبيا
الحمص
الفاصوليا
البزاليا
اني من هاي الحبوب حطيت على ربع كيلو
وسلق باقة كبيرة
ولحم غنم مقطع باليد ناعم
وبصلتين كبيرة
وكيس شعرية زير
هاي كانت المقادير
اول شي ننظف الحبوب (نلكطهة )ونغسلهة زين وبعدين ننكعهة بمي وملعقة طعام بيكربونات الصوديوم من الليل للصبح
حتى تنفش اكثر ويسهل السلق مالتها
شوفو الصورة قبل النقع
وهنا ثاني يوم الصبح شلون تضاعف حجم الحبة
نثرم البصل اقواس ونحمسة وية اللحم
ومن يحمسون نظيف السلق (المغسول ومثروم مسبقا)
ونحمسهم لحد ميذوب السلق شوية
مو كلش لمدة دقيقتين حمس بس
بعدين نخلي كركم ونظيف الحبوب
ونزيد المي
راح تظهر عدنة (زفرة) نشيلها لحد ماتخلص تماما
نوطي النار ونتركة لمدة ساعة
بعد الساعة
نشوف الحبوب اللي عدنة استوت هي واللحم
اذا مااستوت بعدها والمي خلص
نحمي ماء ونظيفة للقدر
مو مي بارد لان يجزر
ومن تستوي نظيف الملح واذا تحبين تزيدين كركم للون حسب الرغبة
تضيفين الشعرية اخر شي وتقلبين الشوربة حتى الشعرية لاتتكتل بمكان واحد
وتطفين النار
وخلص
|مواقع النشر (المفضلة)|
|الكلمات الدلالية (Tags)|
|شوربة|
|الذين يشاهدون محتوى الموضوع الآن : 1 ( الأعضاء 0 والزوار 1)|
|أدوات الموضوع|
|انواع عرض الموضوع|

